Pretoria-pastoor vas omdat hy en makkers glo wil stroop | Netwerk24
04 Junie 2019 22:25
’n Pretoriase pastoor is Maandagnag saam met drie ander mans in die Hoedspruit-omgewing in Limpopo vasgetrek weens vermoedens dat hulle wild wou stroop.
Die mans is nou in polisie-aanhouding, het kol. Moatshe Ngoepe, polisiewoordvoerder in Limpopo, gesê. Een van die verdagtes is in ’n jaagtog en oor-en-weer-skietery met die polisie gewond.
Volgens Ngoepe is vuurwapens en ammunisie soortgelyk aan dié wat stropers gewoonlik gebruik, in hul besit gevind. Dit het ingesluit ’n jaggeweer, knaldemper, mes en byl.
Die polisie weerhou die pastoor en ander verdagtes se name totdat hulle binnekort in die Hoedspruit-landdroshof sal verskyn op aanklagte van poging tot moord en sameswering tot onwettige stroping.
Ngoepe sê die vier verdagtes is in hegtenis geneem nadat ’n plaaslike plaaswaggroep inligting gekry het dat ’n beweerde stropingsindikaat in die Hoedspruit-omgewing rondry. “Toe die verdagtes die polisie sien, het hulle in hul voertuig probeer vlug en op die polisie geskiet. Die polisie het teruggeskiet.”
Die polisie probeer nog vasstel of die verdagtes moontlik met soortgelyke vorige oortredings in die provinsie verbind kan word. – News24
Meer oor: Moatshe Ngoepe | Stropers